偈頌六十五首  其六二
作者：釋咸傑
朝代：宋

paragraphs: 去年八月間，得旨與安閑。
擺動水雲性，縱步到陽山。
元宅諸子弟，忻然力追攀。
菴居三箇月，開懷宇宙寬。
忽接四明信，來書意盤桓。
天童虛法席，使君語猶端。
迢迢遣專使，不問路行難。
山僧臨晚景，不敢自相瞞。
搥鼓樂與行，四衆亦欣歡。
先師未了底，應是起波瀾。
一回飲水一回噎，臨濟德山俱汗顔。